אירנה לנסקי

ביוגרפיה

לנסקי נולדה באוקראינה הסובייטית למשפחת פועלים. היא החלה להתאמן לאחר שבמהלך נסיעה ברכבת מדונצק לחרקוב, ולדימיר קרפצ'וק, מאמן קפיצות, הציע לה להתאמן אצלו. לאחר שלושה חודשים היא עברה למאמן אחר כדי להתאמן בריצת משוכות. בגיל 18 קבעה בריצת 100 מטר משוכות תוצאה של 13.97 שניות, אך עברה להתמקד בריצת 400 מטר משוכות. בגיל 20 היא התחתנה עם ולדימיר, אותו הכירה בלימודי חינוך גופני, ונולדה להם בת, אולגה. היא הפסיקה להתאמן למשך כשנתיים.
באליפות העולם באתלטיקה שנערכה בגטבורג, שוודיה 1995, סיימה לנסקי במקום 13 בריצת 400 מטר משוכות בתוצאה של 57.33 שניות ובמקום עשירי בריצת שליחות 4x400 מטר בתוצאה של 3:26.43 דקות.
בתחרות שנערכה בינואר 1996 קבעה לנסקי בריצת 400 מטר משוכות שיא איש של 55.69 שניות, אך לרוע מזלה היא סבלה לפני המשחקים האולימפיים שנערכו באטלנטה בשנת 1996 מנגיף במשך שלושה שבועות ונאלצה להחמיץ אותם.
בתחרות שנערכה בינואר 1997 קבעה לנסקי בריצת 400 מטר תוצאה של 52.60 שניות. באליפות העולם באתלטיקה שנערכה באתונה, יוון באוגוסט אותה שנה היא סיימה במקום 18 בריצת 400 מטר משוכות בתוצאה של 56.05 שניות.

לנסקי מייצגת את ישראל

לישראל עלתה לנסקי בשנת 1999. בתחרות שנערכה בקייב, יוני 2000 היא קבעה בריצת 400 מטר משוכות שיא ישראלי חדש של 56.09 שניות. באליפות ישראל באתלטיקה, האחרונה שלפני המשחקים האולימפיים שנערכו בסידני בשנת 2000 היא התמוטטה באמצע הריצה ופונתה לבית­ חולים ושוב נאלצה להחמיץ את האולימפיאדה.
באליפות העולם באתלטיקה באולם שנערכה בליסבון, פורטוגל במרץ 2001 סיימה לנסקי במקום תשיעי בריצת 60 מטר משוכות בתוצאה של 8.07 שניות. באליפות העולם באתלטיקה שנערכה באדמונטון, קנדה באוגוסט אותה שנה סיימה לנסקי במקום 20 בריצת 100 מטר משוכות בתוצאה של 13.20 שניות.
באליפות אירופה באתלטיקה באולם שנערכה בווינה, אוסטריה במרץ 2002 סיימה לנסקי במקום תשיעי בריצת 60 מטר משוכות בתוצאה של 8.09 שניות.

שיא ישראל

בתחרות שנערכה בתל אביב במאי 2002 קבעה לנסקי בריצת 100 מטר משוכות שיא ישראלי חדש של 12.90 שניות, שיפור לשיאה  של אסתר רוט שחמורוב מ-1976 (12.93 שניות). חודש לאחר מכן, בתחרות גביע אירופה לאומות דרג ג' שנערכה בבלגרד ביוני סיימה לנסקי ראשונה בריצת 200 מטר בשיא ישראלי חדש של 23.15 שניות, שיפור של 42 מאיות לשיאה של שחמורוב משנת 1975. היא גם סיימה ראשונה בריצת 100 מטר משוכות, בתוצאה של 12.95 שניות, התוצאה השלישית בכל הזמנים של אתלטית ישראלית. שבועיים לאחר מכן, בתחרות ברתימנו, כרתים קבעה לנסקי בריצת 100 מטר משוכות שיא ישראלי חדש של 12.80 שניות.
באליפות אירופה באתלטיקה שנערכה במינכן, גרמניה באוגוסט אותה שנה סיימה לנסקי במקום עשירי בריצת 100 מטר משוכות בתוצאה של 13.05 שניות. בשלב המוקדמות היא קבעה תוצאה של 13.04 שניות ועלתה מהמקום התשיעי.
באליפות העולם באתלטיקה שנערכה בפריז, צרפת בשנת 2003 סיימה לנסקי במקום 11 בריצת 100 מטר משוכות בתוצאה של 12.89 שניות.
באולימפיאדת אתונה (2004) סיימה לנסקי במקום 30 בריצת 100 מטר משוכות בתוצאה של 13.75 שניות.
באליפות אירופה באתלטיקה שנערכה בגטבורג, בשנת 2006 שנה סיימה לנסקי במקום 25 בריצת 100 מטר משוכות בתוצאה של 13.47 שניות.
באליפות העולם באתלטיקה שנערכה בברלין, גרמניה 2009 הגיעה לנסקי להישג הגבוה ביותר של האתלטים הישראלים בתחרות, כשבגיל 38 סיימה במקום 24 בריצת 100 מטר משוכות בתוצאה של 13.29 שניות. בשלב המוקדמות היא רצה זמן של 13.18 שניות.
באליפות ישראל באתלטיקה שנערכה בהדר יוסף בראשית יולי 2010 זכתה לנסקי במדליית זהב בריצת 100 מטר משוכות בתוצאה של 13.34 שניות. חודש לאחר מכן, באליפות אירופה באתלטיקה שנערכה בברצלונה, ספרד בסוף יולי היא זכתה לשאת את דגל המדינה בטקס הפתיחה, ובתחרות עצמה סיימה במקום 23 בריצת 100 מטר משוכות בתוצאה של 13.41 שניות.
בשנותיה האחרונות בקריירה התאמנה לנסקי באגודת מכבי ראשון לציון תחת הדרכתו של פיליפ פיינגולד. ביולי 2013 פרשה לנסקי מפעילות מקצוענית.

משפחה

בתה של אירנה לנסקי, אולגה, אף היא אתלטית מצטיינת אלופת ישראל בריצת 100 מטר ובריצת 200 מטר.